Man sterf in Kaapstad-ongelukNooddienste op die toneel. Foto: Verskaf ŉ Man is dood en een is beseer toe die motor waarin hul gery het Sondag in Kaapstad gerol het. Ineke van Huyssteen, woordvoerder van ER24, het gesê die ongeluk het omstreeks 07:00 op die N7 naby die Bosmansdam-afrit in die noordelike voorstede van die stad plaasgevind. “By paramedici se aankoms op die toneel is albei die mans in die voertuig se wrak aangetref en hulle was vasgekeer. Die mans is deur die brandweer en Kaapstad-nooddienste uit die wrak gesny,” het Huyssteen gesê. Een van die mans het noodlottige beserings opgedoen en is op die toneel dood verklaar. Die ander man het ernstige beserings opgedoen en is na die Groote Schuur-hospitaal geneem vir mediese behandeling. Volgens Van Huyssteen was ŉ vragmotor glo ook in die ongeluk betrokke. Daar was egter geen skade aan die vragmotor nie en die bestuurder is ongedeerd. Die presiese omstandighede van die ongeluk is onbekend en word deur owerhede ondersoek.